વિસનગર પાલિકા દ્વારા લગભગ આઠ માસ પહેલા શહેરનુ દેળીયુ અને જાળેશ્વર રોડ ઉપર આવેલ દેપલ તળાવમાં સ્વચ્છતા અને સફાઈ કરવા રૂા.૭ લાખ ૮૦ હજારનુ ટેન્ડરીંગ કરવામાં આવ્યુ હતુ. બન્ને તળાવ સફાઈ માટે આટલી મોટી રકમનુ ટેન્ડરીંગ કરતા ત્યારથીજ વિવાદ ઉભો થયો હતો. ગઠબંધનના કેટલાક સભ્યોજ આ ટેન્ડર બાબતે વિરોધ કરતા હતા કે દેપલ તળાવ ખાલી છે. અંદર બાવળીયા ઉગ્યા છે. પાલિકાનુ જેસીબી કામે લગાડી બાવળીયા કાઢવામાં આવે તો પણ રૂા.૨૫,૦૦૦ ખર્ચમાં તળાવમાં સફાઈ થઈ જાય. ટેન્ડર ભરનાર કોન્ટ્રાક્ટરે પ્રથમ દેપલ તળાવની સફાઈ હાથ ધરી અને તળાવમાંથી બાવળીયા કાપી નાખી સફાઈ કરતા ટેન્ડરની રકમનુ ૫૦ ટકા પેમેન્ટ તાત્કાલીક કોન્ટ્રાક્ટરને ચુકવાઈ ગયુ હતુ. દેપલ તળાવની સફાઈનુ પેમેન્ટ ચુકવાતા ગઠબંધનનાજ કેટલાક સભ્યોએ પેમેન્ટ ચુકવણા સામે ભારે વિરોધ કર્યો હતો. ત્યારબાદની પાલિકા જનરલમાં પણ પાલિકા સભ્ય ગીરીશભાઈ પટેલે તળાવ સફાઈના ટેન્ડર બાબતે ચર્ચા કરી ખોટુ પેમેન્ટ ચુકવાયુ છે. બીજુ પેમેન્ટનુ ચુકવણીનુ ન થવુ જોઈએ તેમ જણાવ્યુ હતુ. સભ્યોનો વિરોધ જોતા તત્કાલીન ચીફ ઓફીસર જયેશભાઈ પટેલે બીજુ પેમેન્ટ અટકાવ્યુ હતુ. દેપલ તળાવ બાદ દેળીયા તળાવની સફાઈ માટે કોન્ટ્રાક્ટરે થોડી ઘણી સફાઈ કરી હતી. જે દેખાવ પુરતી કામગીરી હોય તેવુ જણાતુ હતુ. ત્યારે મામલતદાર એ.એન.સોલંકીએ પાલિકાના ઈન્ચાર્જ ચીફ ઓફીસરનો ચાર્જ સંભાળતા તેના થોડાજ દિવસોમાં દેળીયા તળાવની સફાઈના બાકીના ૫૦ ટકા પેમેન્ટનો ચેક આપવામાં આવતા ઈન્ચાર્જ ચીફ ઓફીસરની કામગીરી ઉપર અનેક શંકાઓ સેવાઈ રહી છે.